b"\n_START_ARTICLE_\nDominik Ha\xc5\xa1ek\n_START_SECTION_\nPardubice in Jihlava\n_START_PARAGRAPH_\nLeta 1980 je \xc5\xa1estnajstletni Ha\xc5\xa1ek debitiral v prvi \xc4\x8de\xc5\xa1koslova\xc5\xa1ki ligi, kot najmlaj\xc5\xa1i igralec v zgodovini lige, za HC Pardubice, s katerim je osvojil naslova dr\xc5\xbeavnega prvaka v sezonah 1987/88 in 1988/89. Sezono za tem je prestopil v \xc4\x8de\xc5\xa1koslova\xc5\xa1ki voja\xc5\xa1ki klub Dukla Jihlava. Leta 1983 je bil kot 199. izbran na NHL naboru s strani kluba Chicago Blackhawks, v desetem krogu in kot sedemnajsti vratar. V tistem \xc4\x8dasu so bili klubi lige NHL pazljivi pri igralcih z druge strani \xc5\xbeelezne zavese, ki niso \xc5\xbeeleli prestopiti v ligo NHL ali pa jim je to prepre\xc4\x8dila dr\xc5\xbeava. Ha\xc5\xa1ek je \xc5\xa1ele po sedmih mesecih izvedel, da je bil izbran na naboru._NEWLINE_Do leta 1990 je Ha\xc5\xa1ek igral za kluba HC Pardubice in Dukla Jihlava. V letih 1987, 1989 in 1990 je bil izbran za najbolj\xc5\xa1ega hokejista \xc4\x8de\xc5\xa1koslova\xc5\xa1ke lige, med letoma 1986 in 1990 pa \xc5\xa1e za najbolj\xc5\xa1ega vratarja lige. Z \xc5\xbeametno relovucijo so se meje dr\xc5\xbeave odprle in Ha\xc5\xa1ek se je preselil v ZDA s ciljem igranja v ligi NHL. Za\xc4\x8del je pri klubu Indianapolis Ice v ligi IHL, kjer je igral dve nepolni sezoni, v sezoni 1990/91, \xc5\xa1est let po svojem naboru, je podpisal za Chicago Blackhawkse.\n_START_SECTION_\nChicago Blackhawks\n_START_PARAGRAPH_\nV Chicagu je bil Ha\xc5\xa1ek drugi vratar ob Edu Belfourju in je odigral le petindvajset tekem v dveh sezonah pri klubu, isto\xc4\x8dasno je igral \xc5\xa1e za klub Indianapolis Ice v ni\xc5\xbeji ligi IHL. 6. novembra 1990 je s \xc5\xa1tevilko 34 debitiral v ligi NHL proti Hartford Whalersom, tekma pa se je kon\xc4\x8dana neodlo\xc4\x8deno z 1:1. Svojo prvo zmago je dosegel 8. marca 1991 z rezultatom 5:3 proti Buffalo Sabresom, prvi shutout pa mu je uspel 9. januarja 1992, ko so Blackhawksi premagali Toronto Maple Leafse z 2:0. Pri Blackhawksih je bil trener vratarjev Vladislav Tretjak, ki je bil istega leta izbran na NHL naboru kot Ha\xc5\xa1ek, toda ni mogel zaigrati v ligi NHL zaradi politi\xc4\x8dnih razmer. Najbolj je Ha\xc5\xa1ek opozoril nase v \xc4\x8detrti tekmi za Stanleyjev pokal leta 1994, ko je v golu sredi tekme zamenjal Belfourja.\n_START_SECTION_\n1992 \xe2\x80\x93 1998\n_START_PARAGRAPH_\nPo porazu v finalu za Stanleyjev pokal proti Pittsburgh Penguinsom z Mariom Lemieuxom je Buffalo za Ha\xc5\xa1ka zamenjal vratarja Stephana Beauregarda in izbor na naboru, ki je Blackhawksom kasneje prinesel \xc3\x89rica Daz\xc3\xa1. V Buffalu, kjer je nosil \xc5\xa1tevilko 39, je bil v za\xc4\x8detku drugi vratar, prva vratarja sta bila Tom Draper in kasneje Grant Fuhr, toda po po\xc5\xa1kodbi Fuhra v srednjem delu sezone je postal prvi vratar. V sezoni 1993/94 je osvojil svojo prvo nagrado Vezina Trophy za najbolj\xc5\xa1ega vratarja lige, v izboru za nagrado Hart Trophy za najkoristnej\xc5\xa1ega hokejista lige je bil drugi, nagrado William M. Jennings Trophy pa si je razdelil s Fuhrom. V sezoni je odigral 58 tekem s povpre\xc4\x8djem prejetih golov na tekmo 1,95, sedmimi shutouti in odstotkom ubranjenih strelov 93,0. V naslednji sezoni 1994/95 je ponovno osvojil nagrado Vezina Trophy in bil drugi v izboru za nagrado Hart Trophy. _NEWLINE_Ha\xc5\xa1ek je tudi v sezoni 1996/97 nadaljeval z uspe\xc5\xa1nimi igrami, ki pa jih je zasen\xc4\x8dil spor s trenerjem Tedom Nolanom, ki je v klubsko garderobo prinesel napeto ozra\xc4\x8dje. V tretji tekmi prvega kroga kon\xc4\x8dnice proti Ottawa Senatorsom je Ha\xc5\xa1ek v drugi tretjini zaradi manj\xc5\xa1e po\xc5\xa1kodbe zapustil ledeno ploskev, zamenjal ga je drugi vratar Steve Shields. Utrpel je la\xc5\xbeji nateg ligamentov v desnem kolenu, klubski zdravnik pa je zatrdil, da bo pripravljen za branjenje v nekaj dneh. Toda nekateri mediji in tudi soigralci so \xc5\xa1pekulirali, da je Ha\xc5\xa1ek izkoristil manj\xc5\xa1o po\xc5\xa1kodbo zaradi spora s trenerjem. Med drugimi je kolumnist Buffalo News Jim Kelley napisal kolumno, ki opisuje podrobnosti Ha\xc5\xa1kove po\xc5\xa1kodbe in njegovega konflikta z Nolanom, ter se spra\xc5\xa1uje o njegovi mentalni trdnosti kot vratarja. Ko je Kelley \xc5\xbeelel intervjujati Ha\xc5\xa1ka po porazu v peti tekmi serije, je Ha\xc5\xa1ek noviranja napadel ter zaradi incidenta prejel prepoved nastopa na treh tekmah in 10.000 $ kazni. S Shieldsom v golu so Sabresi uspeli preobrniti rezultat in zmagati v seriji po sedmih tekmah. Ha\xc5\xa1ek tudi v naslednjem krogu kon\xc4\x8dnice proti Philadelphia Flyersom ni igral zaradi po\xc5\xa1kodbe kolena in Sabresi so izgubili serijo v petih tekmah._NEWLINE_Generalni direktor kluba, John Muckler, ki je bil izbran za klubskega direktorja leta, je bil odpu\xc5\xa1\xc4\x8den zaradi stalnih sporov z Nolanom. Ha\xc5\xa1ek, ki je bil na Mucklerjevi strani, je v intervjuju leta 1997 povedal, da bi bilo bolje, \xc4\x8de Nolan ne bi bil ponovno izbran za trenerja. Kljub nagradi Jack Adams Award za najbolj\xc5\xa1ega trenerja leta in popularnosti med navija\xc4\x8di kluba, je novi generalni direktor Darcy Regier Nolanu ponudili le enoletno podalj\xc5\xa1anje pogodbe. Nolan je zavrnil podalj\xc5\xa1anje le za eno leto in zapustil klub. To je med klubskimi navija\xc4\x8di povzro\xc4\x8dilo razo\xc4\x8daranje in jezo, za Nolanov odhod pa so krivili tudi Ha\xc5\xa1ka. Prvih \xc5\xa1est tednov v novi sezoni so navija\xc4\x8di Buffala tako \xc5\xbevi\xc5\xbegali Ha\xc5\xa1ku, da so morali v dvorani vrteti posnet aplavz. V nadaljevanju sezone pa si je Ha\xc5\xa1ek z dobrimi igrami pridobil nakljonjenost navija\xc4\x8dev. Ponovno je osvojil nagrado Vezina Trophy, ob tem pa \xc5\xa1e Lester B. Pearson Award in Hart Trophy. S tem je postal eden pe\xc5\xa1\xc4\x8dice vratarjev z nagrado na najkoristnej\xc5\xa1ega hokejista lige, pred njim so jo osvojili le Al Rollins, Jos\xc3\xa9 Th\xc3\xa9odore, Jacques Plante, Chuck Rayner in Roy Worters._NEWLINE_V sezoni 1997/98 je Ha\xc5\xa1ek odigral 72 tekem, najve\xc4\x8d v dotedanji karieri, in s trinajstimi shutouti postavil klubski rekord. \xc5\xa0est od teh je dosegel decembra in s tem izena\xc4\x8dil rekord lige NHL za najve\xc4\x8d shutoutov v enem mesecu. Ponovno je osvojil nagrade Lester B. Pearson Award, Hart Trophy in Vezina Trophy, s \xc4\x8dimer je postal pri vratar v zgodovini lige z dvema nagradama Hart Trophy. 10.000 $ od nagrade za osvojitev nagrade Pearson Award za leto 1998 je podaril dru\xc5\xa1tvu Variety Club of Buffalo. Po koncu sezone je podpisal novo pogodbo v vi\xc5\xa1ini 26 milijonov $, kar je bil tedaj najvi\xc5\xa1ji znesek za vratarja v ligi.\n_START_SECTION_\n1998 \xe2\x80\x93 1999\n_START_PARAGRAPH_\nV sezoni 1998/99 je Ha\xc5\xa1ek dosegel najbolj\xc5\xa1o statistiko v karieri, povpre\xc4\x8dje 1,87 prejetega gola na tekmo in odstotek ubranjenih strelov 83,7, s \xc4\x8dimer je tretji\xc4\x8d zapored osvojil nagrado Vezina Trophy, uvrstil se je tudi v kon\xc4\x8dni izbor za nagradi Hart Trophy in Pearson Award. Kljub ne najbolj\xc5\xa1em rednem delu sezone za Buffalo in sedmem mestu v vzhodni konferenci, so v kon\xc4\x8dnici izlo\xc4\x8dili klube Ottawa Senators, Boston Bruins in Toronto Maple Leafs za uvrstitev v finale za Stanleyjev pokal. V finalni seriji so Dallas Starsi osvojili Stanleyjev pokal s 4:2 v zmagah, odlo\xc4\x8dilna \xc5\xa1esta tekma pa je bila ena najdalj\xc5\xa1ih v zgodovini tekem finala za Stanleyjev pokal. Ha\xc5\xa1ek in Ed Belfour sta zbrala po 50 oziroma 53 obramb, v tretjem podalj\xc5\xa1ku pa je serijo odlo\xc4\x8dil Brett Hull s spornim golom, ki ga je dosegel z nogo v vratarjevem prostoru. Gola sodniki niso preverili takoj, zato so opazili nogo Hulla v vratarjevem prostoru \xc5\xa1ele ve\xc4\x8d minut za tem. Ob ponovnem pregledu situacije pa je gol vseeno obveljal in spro\xc5\xbeil ogor\xc4\x8denje v klubu Buffala. Ha\xc5\xa1ek je komentiral: \xc2\xbbMorda je bil [video sodnik] na strani\xc5\xa1\xc4\x8du. Morda je spal. Ali pa ne pozna tega pravila.\xc2\xab _NEWLINE_Za prihodnjo sezono je bil glavni komisar lige Gary Bettman napovedal, da ponovni pregled posnetka ne bo ve\xc4\x8d uporabljen za preverjanje, \xc4\x8de je hokejist ob dose\xc5\xbeenem golu v vratarjevem prostoru, ampak bo to prosta presoja sodnikov. Po koncu sezone je Ha\xc5\xa1ek razmi\xc5\xa1ljal o upokojitvi zaradi te\xc5\xbeav s po\xc5\xa1kodbami in \xc5\xbeelje, da bi ve\xc4\x8d \xc4\x8dasa pre\xc5\xbeivel s svojo dru\xc5\xbeino. To je presenetilo njegove soigralce, predvsem Mika Peco in Jasona Woolleya.\n_START_SECTION_\n1999 \xe2\x80\x93 2001\n_START_PARAGRAPH_\nV sezoni 1999/00 se je Ha\xc5\xa1ek dolgo boril z neugodno po\xc5\xa1kodbo dimelj, zaradi katere je moral izpustiti \xc5\xa1tirideset tekem rednega dela, sezono pa je prvi\xc4\x8d po dolgem \xc4\x8dasu kon\xc4\x8dal brez osvojenih nagrad. \xc4\x8ceprav je bila po\xc5\xa1kodba do za\xc4\x8detka kon\xc4\x8dnice sanirana, je Buffalo izpadel po petih tekmah serije v prvem krogu kon\xc4\x8dnice proti Philadelphia Flyersom. _NEWLINE_V sezoni 2000/01, svoji zadnji sezoni v Buffalu, je Ha\xc5\xa1ek osvojil v novej\xc5\xa1i dobi rekordno \xc5\xa1esto nagrado Vezina Trophy, kot tudi svojo drugo nagrado William M. Jennings Trophy. Sabresi so ponovno v prvem krogu kon\xc4\x8dnice igrali s Philadelphio z vratarjem Romanom \xc4\x8cechm\xc3\xa1nekom, ki je bil za Ha\xc5\xa1kom drugi vratar \xc4\x8de\xc5\xa1ke reprezentance. Buffalo je tokrat napredoval, v odlo\xc4\x8dilni \xc5\xa1esti tekmi serije je Ha\xc5\xa1ek dosegel shutout. V drugem krogu so jih izlo\xc4\x8dili Pittsburgh Penguinsi, ki so v odlo\xc4\x8dilni sedmi tekmi zmagali po podalj\xc5\xa1ku.\n_START_SECTION_\nDetroit Red Wings in Ottawa Senators\n_START_PARAGRAPH_\nPred za\xc4\x8detkom sezone 2001/02 je Buffalo prodal Ha\xc5\xa1ka Detroit Red Wingsom s ciljem, da bi zni\xc5\xbeali klubski prora\xc4\x8dun in omogo\xc4\x8dili Ha\xc5\xa1eku nastopanje za konkuren\xc4\x8dnej\xc5\xa1i klub. Zamenjali so ga za Vja\xc4\x8deslava Kozlova in prvi izbor na naboru leta 2002. V prvi sezoni pri Detroitu je Ha\xc5\xa1ek dosegel zanj rekordih 41 zmag in le 15 porazov, klubu pa pomagal do nagrade President's Trophy za najbolj\xc5\xa1i klub rednega dela. V kon\xc4\x8dnici so Red Wingsi po vrsti izlo\xc4\x8dili klube Vancouver Canucks, St. Louis Blues, Colorado Avalanche in v finalu za Stanleyjev pokal tudi Carolina Hurricanes. Med serijo konferen\xc4\x8dnega finala proti Coloradu, je Ha\xc5\xa1ek postal prvi vratar s podajo v podalj\xc5\xa1ku za zmagoviti gol, podal je kapetanu Steve Yzerman. Yzerman je podal Fredriku Olaussonu, ki je zadel za zmago v tretji tekmi serije. Postavil je tudi rekord za najve\xc4\x8d shutoutov v kon\xc4\x8dnici, \xc5\xa1est, kar je leto kasneje izbolj\xc5\xa1al Martin Brodeur s sedmimi._NEWLINE_Poleti je Ha\xc5\xa1ek uradno napovedal svojo upokojitev, da bi lahko pre\xc5\xbeivel ve\xc4\x8d \xc4\x8dasa s svojo dru\xc5\xbeino in se posvetil svojim ostalim hobijem. Toda po porazu Detroita v prvem krogu kon\xc4\x8dnice proti klubu Mighty Ducks of Anaheim v sezoni 2002/03, je izrazil \xc5\xbeeljo po vrnitvi. To je klub postavilo v te\xc5\xbeaven polo\xc5\xbeaj, saj je imel vratar Curtis Joseph \xc5\xa1e dve leti do konca pogodbe vredne 24 milijinov $, brez klavzule za prodajo. Prav tako je bil Detroit pod pritiskom rivalov Colorado Avalancha, ki so iskali nadomestnega vratarja za upokojenega Patricka Roya. Z Mannyjem Legac\xc3\xa9jem v postavi, je imel Detroit tako tri potencialne prve vratarje. _NEWLINE_V sezoni 2003/04 si je Ha\xc5\xa1ek po \xc5\xa1tirinajstih obnovil po\xc5\xa1kodbo ponovno dimelj. 9. januarja sta se klub in Ha\xc5\xa1ek strinjala, da po\xc5\xa1kodba zahteva po\xc4\x8ditek od dveh do \xc5\xa1tirih tednov. Privatno pa je generalnemu direktorju Kenu Hollandu povedal, da ne bo sprejel pla\xc4\x8dila za \xc4\x8das po\xc5\xa1kodbe. 10. februarja je na presene\xc4\x8denje vodstva kluba napovedal, da v teko\xc4\x8di sezoni ne bo ve\xc4\x8d branil. Kasneje je razkril, da ni sprejel 3 milijone $ od letne pla\xc4\x8de 6 milijonov $. Aprila 2004 se je za okrevanje po prestani operaciji dimelj v Pragi vnil v doma\xc4\x8de mesto Pardubice. Po preteku pogodbe z Detroitom, je Ha\xc5\xa1ek napovedal igranje za enega od klubov, ki se lahko poteguje za Stanleyjev pokal, posebej je kot mo\xc5\xbenost izpostavil Ottawa Senatorse. 6. julija 2004, po prodaji Patricka Lalima v St. Louis Blues, je Ottawa s Ha\xc5\xa1kom podpisala enoletno pogodbo. _NEWLINE_Med lockoutom lige NHL v sezoni 2004 je Ha\xc5\xa1ek nastopal z ekipo Primus Worldstars, ki je podobno kot \xc5\xbee v sezoni 1994/95 Wayne Gretzky in dru\xc5\xbeba IMG, v turneji po evropskih mestih igrala v desetih mestih sedmih dr\xc5\xbeav, v Latviji, Rusiji, \xc5\xa0vici, na Slova\xc5\xa1kem, \xc5\xa0vedskem, Norve\xc5\xa1kem in Poljskem revialne tekme proti dr\xc5\xbeavnim reprezentancam ali klubom._NEWLINE_Ha\xc5\xa1ek je za Ottawo branil vse bolje v sezoni 2005/06, ko je tudi dosegel svojo tristoto zmago kariere in drugi najbolj\xc5\xa1i odstotek ubranjenih strelov v ligi. Na Olimpijskem turnirju leta 2006 v Torinu si je po\xc5\xa1kodoval stegensko mi\xc5\xa1ico \xc5\xbee v deseti minuti prve tekme. Zaradi po\xc5\xa1kodbe je moral izpustiti preostanek rednega dela in kon\xc4\x8dnico, \xc4\x8deprav so se pojavile govorice o vrnitvi za kon\xc4\x8dnico. Povedal je, da bi igral za osnovno pla\xc4\x8do 500.000 $ z dodatki, \xc4\x8de bi lahko ponovno podpisal pogodbo._NEWLINE_Po izpadu Ottawe iz kon\xc4\x8dnice v drugem krogu, se v klubu niso odlo\xc4\x8dili za podalj\xc5\xa1anje pogodbe, \xc4\x8deprav je bil Ha\xc5\xa1ek pripravljen pristati na zni\xc5\xbeanje pla\xc4\x8de. 31. julija 2006, v starosti 41-ih let, je Ha\xc5\xa1ek tretji\xc4\x8d prestopil k Detroitu. Podpisal je za 750.000 $ z dodatki za uspeh v kon\xc4\x8dnici. V sezoni je zabele\xc5\xbeil 38 zmag in povpre\xc4\x8dje golov na tekmo 2,05 ter klubu pomagal do prvega mesta po rednem delu v zahodni konferenci. Izbolj\xc5\xa1al je tudi svoj rekord za najdalji \xc4\x8das brez prejetega gola na 181 minut in 17 sekund. V sredini sezone je klub napovedal, da Ha\xc5\xa1ek v izogib po\xc5\xa1kodbam ne bo igral dveh tekem v dveh zaporednih dneh. Prvi\xc4\x8d je odigral dve tekmi v dveh zaporednih dveh \xc5\xa1ele 21. in 22. aprila proti Calgary Flamesom v peti in \xc5\xa1esti tekmi serije konferen\xc4\x8dnega \xc4\x8detrtfinala, Detroitu je obakrat pomagal do zmage na tekmi in s tem tudi do zmage v seriji. V naslednjem krogu proti San Jose Sharksom je Detroit \xc5\xbee zaostajal z 1:2 v seriji, toda Ha\xc5\xa1ek je na naslednjih treh tekmah dovolil San Joseju le tri gole. 28-ti shutout kariere v \xc5\xa1esti tekmi serije ga je izena\xc4\x8dil na \xc5\xa1estem mestu po \xc5\xa1tevilu shutoutov v zgodovini lige, Detroitu pa pomagal do konferen\xc4\x8dnega finala proti Anaheim Ducksom, ki so v \xc5\xa1estih tekmah izlo\xc4\x8dili Detroit._NEWLINE_Ha\xc5\xa1ek je po koncu sezone ponovno razmi\xc5\xa1ljal o upokojitvi, toda 5, julija 2007 je podpisal novo enoletno pogodbo z Detroitom za 2 milijona $ osnovne pla\xc4\x8de in do 2 milijona $ dodatkov, zavrnil pa naj bi pogodbo vredno 5 milijonov $ za dodaten prostor pri pla\xc4\x8dah hokejistov kluba. V za\xc4\x8detku sezone 2007/08 ga je na mestu prvega vratarja zamenjal Chris Osgood, ko pa je pri\xc5\xa1el v formo, je klub izmenjeval oba vratarja. Trener Detroita Mike Babcock je napovedal, da bo Ha\xc5\xa1ek branil tudi v kon\xc4\x8dnici lige. Prvi dve tekmi v seriji prvega kroga kon\xc4\x8dnice proti Nashville Predatorsom so zmagali, toda po dveh zaporednih porazih, je v golu za\xc4\x8denjal Osgood. Kljub razo\xc4\x8daranju zaradi izgube polo\xc5\xbeaja za\xc4\x8detnega vratarja, je Ha\xc5\xa1ek zadr\xc5\xbeal profesionalizem na treningu in spodbujal soigrace, Darren McCarty je razkril tudi dobre odnose med njim in Osgoodom. Detroit je sezono kon\xc4\x8dal z zmago v seriji za Stanleyjev pokal proti Pittsburgh Penguinsom v \xc5\xa1estih tekmah. 9. junija 2008 je Ha\xc5\xa1ek naznanil upokojitev, le pet dni po osvojitvi svojega drugega Stanleyjevega pokala z Detroitom. Kot razlog je navedel pomanjkanje motivacije na novo sezono v ligi NHL. Skupaj z Osgoodom sta prejela nagrado William Jennings Trophy za najmanj prejetih golov med sezono.\n_START_SECTION_\nPardubice in Spartak\n_START_PARAGRAPH_\nAprila 2009 se je Ha\xc5\xa1ek vrnil iz pokoja in podpisal enoletno pogodbo s \xc4\x8de\xc5\xa1kim klubom HC Pardubice, kjer je za\xc4\x8del svojo kariero. V sezoni 2009/10 je klub popeljal do osvojitve naslova \xc4\x8de\xc5\xa1kega dr\xc5\xbeavnega prvaka. V kon\xc4\x8dnici je dosegel tri shutoute, enega tudi v finalu, Pardubice pa so izgubile le eno tekmo v kon\xc4\x8dnici, nato pa nanizale dvanajst zaporednih zmag. _NEWLINE_Za sezono 2010/11 je Ha\xc5\xa1ek podpisal enoletno pogodbo s klubom Spartak Moskva v ligi KHL. S klubom se je z odstotkom ubranjenih strelov 91,5 uvrstil v kon\xc4\x8dnico lige, kjer pa je Spartak izpadel \xc5\xbee v \xc4\x8detrtfinalni seriji proti SKA Sankt Peterburgu s 4:0 v zmagah.\n_START_SECTION_\nZasebno \xc5\xbeivljenje\n_START_PARAGRAPH_\nHa\xc5\xa1ek ima z \xc5\xbeeno Aleno sina Michala (letnik 1989) in h\xc4\x8der Dominiko (letnik 1994). Ve\xc4\x8dji del prostega \xc4\x8dasa posveti igranju skvo\xc5\xa1a in dvoranskega hokeja, kjer igra v obrambi. V mlaj\xc5\xa1ih letih je nastopal kot nogometa\xc5\xa1 vezist in tenisa\xc4\x8d. Njegov brat Martin je bil prav tako \xc5\xa1portnik, igral je za \xc4\x8de\xc5\xa1ki nogometni klub AC Sparta Praga in je sedaj trener. Tudi njegov bratranec Ivan Ha\xc5\xa1ek je bil nogometa\xc5\xa1. Ha\xc5\xa1ek je diplomiral na Fakulteti za izobra\xc5\xbeevanje Univerze Hradec Kr\xc3\xa1lov\xc3\xa9, s \xc4\x8dimer je pridobil izobrazbo za u\xc4\x8ditelja in je to delo tudi opravljal na srednjih \xc5\xa1olah. _NEWLINE_Ima tudi lastno znamko \xc5\xa1portnih obla\xc4\x8dil imenovano Dominator Clothing, ki je bila ustvarjena kmalu po olimpijadi leta 1998 in je popularna med \xc4\x8de\xc5\xa1kimi navija\xc4\x8di hokeja. Kraj\xc5\xa1i \xc4\x8das je imel dve trgovini tudi v Michiganu. Maja 2001 je Ha\xc5\xa1ek za\xc4\x8del Mladinsko hokejsko ligo Dominika Ha\xc5\xa1ka in doniral ve\xc4\x8d kot 1 milijon $ za pomo\xc4\x8d depriviligiranim otrokom pri hokeju v Buffalu. Leta 1998 je organiziral dobrodelno hokejsko tekmo v Pragi za pomo\xc4\x8d \xc4\x8de\xc5\xa1kim bolni\xc5\xa1nicam.\n_START_SECTION_\nMejniki\n_START_PARAGRAPH_\nHa\xc5\xa1ek je dosegel tristoto zmago v ligi NHL 15. oktobra 2005, ko so Ottawa Senatorsi z 5:1 doma premagali Boston Bruinse. Ustavil je 34 strelov od 35-ih in postal dvaindvajseti vratar s tem mejnikom. Je najstarej\xc5\xa1i vratar v zgodovini, ki je dosegel vsaj 30 zmag v sezoni, leta 1997 pa je postal prvi vratar z nagrado Lester B. Pearson Award za najbolj izstopajo\xc4\x8dega hokejista lige. Kot edini hokejist je dvakrat osvojil nagrado Hart Trophy za najkoristnej\xc5\xa1ega hokejista lige, s \xc5\xa1estimi nagradami Vezina Trophy pa je drugi najuspe\xc5\xa1nej\xc5\xa1i v zgodovini lige, saj jih je Jacques Plante v zgodnjem obdobju lige osvojil sedem. Njegovo najdalj\xc5\xa1e obdobje brez prejetega gola je 181 minut in 17 sekund."